DA Den Europæiske Unions Tidende CE 88/702

(2004/C 88 E/0721)

SKRIFTLIG FORESPØRGSEL E-0661/04

af Alexander de Roo (Verts/ALE) til Kommissionen

(9. marts 2004)

Om: Offentlige indkøb i forbindelse med omledning af vandressourcer fra Júcar-floden til Vinalopó-floden

Den spanske regering har siden 1997 oprettet såkaldte statslige vandselskaber i lighed med, hvad den tidligere har gjort inden for andre administrative områder. Den spanske regering har bl.a. oprettet det statslige aktieselskab Aguas del Júcar, Sociedad Anónima (AJUSA), der har til formål at indgå kontrakt om, bygge og drive alle former for hydrauliske anlæg. Det er et enkeltmandsselskab, hvis eneste partner er den spanske stat. AJUSA har bl.a. fået til opgave at gennemføre anlægsarbejderne i forbindelse med omledningen af vandressourcer fra Júcar-floden til Vinalopó-floden. Til gennemførelse af dette projekt råder selskabet over et budget på 204 mio. EUR, hvoraf 54 mio. EUR ønskes finansieret af europæiske fonde. Siden april 2001 har AJUSA udbudt forskellige arbejder i forbindelse med omledning af vandressourcer fra Júcar-floden til Vinalopó-floden i offentlig licitation. I januar 2003 udbød selskabet den tekniske bistand i forbindelse med sagsbehandlingen af de tvangsekspropriationer, der er nødvendige for at gennemføre anlægsarbejderne til omledning af vandressourcer fra Júcar-floden til Vinalopó-floden. Udbuddet, der blev offentliggjort i det spanske lovtidende (BOE) nr. 20 af den 23. januar 2003, har et samlet budget på 417 600 EUR. Til trods for omtalte udbuds værdi er det ikke blevet offentliggjort i EU-Tidende. Ved opslag i supplementet til EU-Tidende via Tenders Electronic Daily har det kunnet konstateres, at udbuddet ikke er offentliggjort. Tildelingen af kontrakter om teknisk bistand til sagsbehandling af tvangsekspropriationerne blev offentliggjort i BOE nr. 87 af 11. april 2003 (bilag I). Indgåelse af kontrakter om sagsbehandling af tvangsekspropriationer med henblik på gennemførelse af anlægsarbejderne til omledning af vandressourcer fra Júcar-floden til Vinalopó-floden er en »offentlig tjenesteydelsesaftale«, der er underlagt fællesskabsbestemmelserne i artikel 2 i Rådets direktiv 92/50/EØF (1) af 18. juni 1992 om samordning af fremgangsmåderne ved indgåelse af offentlige tjenesteydelsesaftaler.

Hvad vil Europa-Kommissionen foretage sig i anledning af denne overtrædelse af fællesskabsretten?

Har Europa-Kommissionen allerede truffet foranstaltninger i så henseende?

Mener Kommissionen ikke, at overholdelse af fællesskabsbestemmelserne om offentlige markeder bør være et krav forud for enhver form for medfinansiering fra EU af omledningen af vandressourcer fra Júcar-floden til Vinalopó-floden?

Svar afgivet på Kommissionens vegne af Frits Bolkestein

(22. april 2004)

Kommissionen har modtaget en klage vedrørende indgåelsen af en tjenesteydelsesaftale for så vidt angår den fremgangsmåde, der er anvendt i forbindelse med eksproprieringen af jord med henblik på anlæg af den nødvendige infrastruktur til omledningen af vand fra floden Júcar til floden Vinalopó. Selv om udbudsbudgettet oversteg lofterne i Rådets direktiv 92/50/EØF af 18. juni 1992 om samordning af fremgangsmåderne ved indgåelse af offentlige tjenesteydelsesaftaler, blev der tilsyneladende ikke offentliggjort en udbudsbekendtgørelse i Den Europæiske Unions Tidende. I henhold til omtalte direktivs artikel 9 er aftaler, der omfatter tjenesteydelser nævnt i bilag IB til direktivet, imidlertid undtaget fra en række af bestemmelserne i direktivet, herunder kravet om offentliggørelse i Den Europæiske Unions Tidende. Bilag IB omfatter kategorien »Juridiske tjenesteydelser« og diverse-rubrikken »Andre tjenesteydelser«. »Andre tjenesteydelser« skal fortolkes snævert, og en tjenesteydelse kan kun rubriceres i denne kategori, hvis den ikke med rimelighed kan siges at falde ind under en af de andre kategorier i bilag IA eller IB til direktiv 92/50/EØF.

Kommissionen ligger ikke p.t. inde med tilstrækkeligt med oplysninger om den pågældende aftale til at kunne udelukke, at den tjenesteydelse, der var genstand for det pågældende udbud, falder ind under en af kategorierne i bilag IB. Gør den det, er undladelsen af at offentliggøre en udbudsbekendtgørelse i Den Europæiske Unions Tidende ikke i strid med bestemmelserne i direktiv 92/50/EØF. Viser det sig derimod, at den pågældende tjenesteydelse ikke passer ind i nogen af kategorierne i bilag IB, indebærer den manglende offentliggørelse af en udbudsbekendtgørelse i EUT en overtrædelse af direktiv 92/50/EØF. Kommissionen betragter i denne forbindelse AJUSA som et »offentligretligt organ« og en »ordregivende myndighed« som defineret i omtalte direktiv.

Kommissionen har rettet henvendelse til de spanske myndigheder med anmodning om yderligere oplysninger vedrørende tjenesteydelsens art og omstændighederne for udbuddet.

Som det ærede medlem påpeger, og som det også klart fremgår af de lovgivningsmæssige rammer i EU, er det et grundlæggende krav til ethvert projekt, der finansieres med EU-midler, at det opfylder fællesskabsbestemmelserne vedrørende offentlige indkøb.

(1) EFT L 209 af 24.7.1992, s. 1.